Sanitariya jihatidan tozalash sohasida xizmatlar ko‘rsatish faoliyatini amalga oshirish uchun hududlarni biriktirish tartibini takomillashtirish chora-tadbirlari to‘g‘risida

O‘zbekiston Respublikasi Prezidentining “Maishiy chiqindilar bilan bog‘liq ishlarni amalga oshirish tizimini yanada takomillashtirish chora-tadbirlari to‘g‘risida” 2018-yil 18-maydagi PQ-3730-son qarorini ijro etish yuzasidan Vazirlar Mahkamasi qaror qiladi:
 1. Maishiy chiqindilarni to‘plash va olib chiqish bo‘yicha xizmatlar ko‘rsatishni tashkil etish uchun hududlarni tadbirkorlik subyektlariga biriktirish uchun materiallar tayyorlash tartibi to‘g‘risidagi nizom 1-ilovaga muvofiq tasdiqlansin.
 2. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari O‘zbekiston Respublikasi Ekologiya va atrof-muhitni muhofaza qilish davlat qo‘mitasi bilan birgalikda uch oy muddatda:
 sanitariya jihatidan tozalashga ixtisoslashtirilgan tashkilotlarga biriktirilgan hududlar ixtisoslashtirilgan tashkilotlarning maxsus avtotransport vositalarining yuk tashish quvvati biriktirilgan hududlarda qattiq maishiy chiqindilarni yig‘ish va o‘z vaqtida olib chiqib ketish bo‘yicha ko‘rsatiladigan xizmatlarning zarur sifatini ta’minlashga muvofiqligi yuzasidan xatlovdan o‘tkazilishini va o‘rganib chiqilishini;
 xatlov natijalari bo‘yicha sanitariya jihatidan tozalashga ixtisoslashtirilgan tashkilotlarga biriktirilgan hududlar ixtisoslashtirilgan tashkilotlarning maxsus avtotransport vositalarining haqiqiy quvvatini hisobga olgan holda qayta ko‘rib chiqilishini va qayta ko‘rib chiqish natijasi bo‘yicha bo‘shagan uchastkalar “E-auksion” elektron savdo platformasi orqali elektron auksion vositasida tanlov savdolariga qo‘yilishini ta’minlasinlar.
 3. Vazirliklar va idoralar o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar.
 4. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov va O‘zbekiston Respublikasi Ekologiya va atrof-muhitni muhofaza qilish davlat qo‘mitasi raisi B.T. Qo‘chqorov zimmasiga yuklansin.
 1. Ushbu Nizom maishiy chiqindilarni to‘plash va olib chiqish bo‘yicha xizmatlar ko‘rsatishni tashkil etish maqsadida hududlarni tadbirkorlik subyektlariga nol stavkadan boshlanuvchi “E-auksion” elektron savdo platformasi orqali elektron tanlov (keyingi o‘rinlarda — elektron tanlov) yo‘li bilan biriktirish uchun materiallar tayyorlash tartibini belgilaydi.
 Ushbu Nizom hududlarni O‘zbekiston Respublikasi Prezidenti va O‘zbekiston Respublikasi Vazirlar Mahkamasi qarorlariga muvofiq biriktirish holatlariga tatbiq etilmaydi.
 2. Ushbu Nizomda quyidagi asosiy tushunchalardan foydalaniladi:
 “E-auksion” elektron savdo platformasi — elektron tanlovlarni tashkil etish va o‘tkazish uchun zarur axborotni kiritish, saqlash va qayta ishlash, shuningdek, xohlovchi shaxslarning elektron tanlovlar jarayonlariga bevosita kirish va ishtirok etish imkonini ta’minlaydigan axborot tizimi;
 hududni biriktirish — tanlov asosida tadbirkorlik subyektlariga ma’lum bir hududda maishiy chiqindilarni to‘plash va olib chiqish bo‘yicha xizmatlar ko‘rsatishni tashkil etish huquqini berish;
 xabarnoma — Internet jahon axborot tarmog‘ida, shu jumladan, buyurtmachining veb-saytlariga joylashtiriladigan “E-auksion” elektron savdo platformasida kelgusida o‘tkaziladigan elektron tanlov haqidagi ma’lumot;
 tanlov taklifi — tanlov hujjatida belgilangan shartlarga muvofiq maishiy chiqindilarni to‘plash va olib chiqish xizmatlarini ko‘rsatish bo‘yicha faoliyatni amalga oshirishga taklif;
 operator — “E-auksion” elektron savdo platformasida elektron tanlovlarni tashkil etish va o‘tkazishga vakolatli bo‘lgan O‘zbekiston Respublikasi Davlat aktivlarini boshqarish agentligi huzuridagi “Elektron onlayn-auksionlarni tashkil etish markazi” davlat unitar korxonasi;
 ariza beruvchi — belgilangan tartibda ro‘yxatdan o‘tgan va taklif etilgan shartlarga muvofiq elektron tanlovda ishtirok etish uchun ariza bergan tadbirkorlik subyekti (yuridik shaxs);
 hudud — maishiy chiqindilarni to‘plash va olib chiqish xizmatlarini ko‘rsatish bo‘yicha elektron tanlovga qo‘yiladigan zona (shahar, tuman, tuman markazi, qishloq va boshqa aholi punktlari). 
 3. Elektron tanlovlarni tashkil etish va o‘tkazish, shuningdek, hududlarni biriktirish uchun materiallar tayyorlash ushbu Nizomga 1-ilovaga muvofiq sxema bo‘yicha amalga oshiriladi.
 4. Ariza beruvchi quyidagi majburiy talablarga muvofiq bo‘lishi kerak:
 yuridik shaxs sifatida davlat ro‘yxatidan o‘tganligi;
 tanlov hujjatlariga muvofiq hududga to‘liq xizmat ko‘rsatish uchun yuk tashish quvvatini ta’minlab beradigan, talab etiladigan miqdordagi texnik soz chiqindi tashish mashinalarining mavjudligi;
 yuklarni tashish faoliyatini amalga oshirish huquqi uchun amaldagi litsenziya va arizada ko‘rsatilgan har bir transport vositasiga litsenziya kartochkasining mavjudligi (O‘zbekiston Respublikasi Prezidenti yoki O‘zbekiston Respublikasi Vazirlar Mahkamasining qarorlari bilan tashkil etilgan davlat unitar korxonalari va muassasalari bundan mustasno);
 buyurtma taqdim etilishi sanasida ariza beruvchiga nisbatan tugatish jarayoni o‘tkazilishining mavjud emasligi;
 buyurtma taqdim etilishi sanasida sud organlarining ariza beruvchining nochor (bankrotligi) va/yoki faoliyatini to‘xtatish to‘g‘risidagi qarorining mavjud emasligi.
 5. Ariza beruvchi:
 elektron tanlovda ishtirok etish uchun boshqa hududlarda maishiy chiqindilarni to‘plash va olib chiqish uchun foydalanishda bo‘lgan chiqindi tashish mashinalarini ko‘rsatgan holda ariza berishga;
 tanlov taklifiga avvalgi elektron tanlovlar natijasi bo‘yicha ushbu Nizomga muvofiq unga biriktirilgan hudud uchun arizada ko‘rsatilgan aynan o‘sha chiqindi tashish mashinalarini kiritishga haqli emas (hududni biriktirish muddatining yakunlanishi yoki ariza beruvchining ushbu hududdagi faoliyati to‘xtatilishi hollari bundan mustasno).
 6. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari elektron tanlov buyurtmachisi hisoblanadilar (keyingi o‘rinlarda — buyurtmachi).
 7. Buyurtmachi:
 tanlov hujjatlarini tasdiqlaydi;
 operator bilan elektron tanlov o‘tkazish bo‘yicha xizmat ko‘rsatishga shartnoma tuzadi.
 8. O‘zbekiston Respublikasi Ekologiya va atrof-muhitni muhofaza qilish davlat qo‘mitasi huzuridagi Sanitar tozalash ishlarini tashkil etish respublika markazining hududiy filiallari buyurtmachining ishchi organi hisoblanadi va quyidagi vazifalarni bajaradi:
 a) quyidagilarni o‘z ichiga oluvchi tanlov hujjatlarini tayyorlaydi:
 hududlar ro‘yxati (ikki va undan ortiq hudud mavjud bo‘lganda);
 ushbu Nizomga 2-ilovaga muvofiq shakl bo‘yicha elektron tanlovga qo‘yilayotgan har bir hududning pasporti;
 elektron tanlovlar g‘oliblarining chiqindi to‘plash shoxobchalarida va tutash hududda lozim darajadagi tozalikni ta’minlash, shuningdek, maishiy chiqindilarni mustaqil ravishda saralashni amalga oshirish, sanitariya jihatidan tozalash infratuzilmasini yaratish yoki yaxshilashni (chiqindi to‘plash shoxobchalarini ta’mirlash, rekonstruksiya qilish va qurish, konteynerlar bilan jihozlash) nazarda tutuvchi majburiyatlari;
 b) biriktirilayotgan hududda qattiq maishiy chiqindilarni to‘plash va olib chiqib ketish bo‘yicha xizmatlarning bazaviy qiymatini hisoblab chiqaradi.
 Bunda qattiq maishiy chiqindilarni to‘plash va olib chiqib ketish bo‘yicha jismoniy shaxslar (aholi)ga ko‘rsatiladigan xizmatlarning bir oylik bazaviy qiymati biriktirilayotgan hududda istiqomat qiluvchi aholi soni, belgilangan tarif, majburiy to‘lovlarning o‘rtacha undirish darajasidan kelib chiqib, quyidagi formula orqali aniqlanadi:
 V = N x S x K
 bunda:
 V — jismoniy shaxslar (aholi)ga QMChlarni to‘plash va olib chiqib ketish bo‘yicha ko‘rsatiladigan xizmatlarning bir oylik bazaviy qiymati;
 N — biriktirilayotgan hududda istiqomat qiluvchi va qattiq maishiy chiqindilarni to‘plash va olib chiqib ketish bo‘yicha xizmatlar uchun jismoniy shaxslar tomonidan majburiy to‘lovlarni to‘lash va hisobini yuritishning yagona elektron tizimiga kiritilgan jismoniy shaxslar (aholi)ning umumiy soni;
 S — qattiq maishiy chiqindilarni to‘plash va olib chiqib ketish bo‘yicha jismoniy shaxslar (aholi)ga ko‘rsatiladigan xizmatlar uchun belgilangan tartibda tasdiqlangan tarif miqdori;
 K — qattiq maishiy chiqindilarni to‘plash va olib chiqib ketish bo‘yicha xizmatlar uchun majburiy to‘lovlarning o‘rtacha undirish darajasi (Toshkent shahrida — 100 % (K=1), viloyatlar markazlarida — 90 % dan ortiq bo‘lmagan (K≤0,9), boshqa hududlarda — 80 % dan ortiq bo‘lmagan (K≤0,8)).
 9. Buyurtmaga tanlov hujjatlari nusxasi ilova qilinadi.
 10. Elektron tanlov o‘tkazish bo‘yicha xizmat ko‘rsatish shartnomasiga bir vaqtning o‘zida bir nechta hududlar kiritilishi mumkin.
 11. “E-auksion” elektron savdo platformasida elektron tanlovlar O‘zbekiston Respublikasi Vazirlar Mahkamasi qarori bilan belgilangan tartibda hamda operator va buyurtmachi o‘rtasida tuzilgan shartnoma asosida tashkil etiladi va o‘tkaziladi.
 12. Elektron tanlov o‘tkazish haqidagi xabarnomada quyidagi ma’lumotlar bo‘lishi zarur:
 ushbu Nizomning 4 va 5-bandlarida ariza beruvchilar uchun ko‘rsatilgan majburiy talablar va cheklovlar;
 ushbu Nizomga 2-ilovaga muvofiq elektron tanlovga qo‘yilayotgan hududning pasporti;
 tanlov hujjatlariga muvofiq elektron tanlov g‘oliblarining majburiyatlari;
 elektron tanlovda ishtirok etish uchun ushbu Nizomga 3-ilovaga muvofiq ariza shakli;
 ushbu Nizomga 4-ilovaga muvofiq tanlov taklifi shakli;
 ariza beruvchilar tomonidan ushbu Nizomning 13-bandi talablariga muvofiq ilova qilinishi kerak bo‘lgan hujjatlar ro‘yxati.
 13. Elektron tanlovda ishtirok etish uchun ariza elektron ko‘rinishda, tanlov taklifini to‘ldirgan holda beriladi.
 Arizaga quyidagi hujjatlarning elektron (skaner qilingan) nusxalari ilova qilinadi:
 yuklarni tashish faoliyatini amalga oshirish huquqi uchun amaldagi litsenziya va arizada ko‘rsatilgan har bir transport vositasiga litsenziya kartochkasi (O‘zbekiston Respublikasi Prezidenti yoki O‘zbekiston Respublikasi Vazirlar Mahkamasining qarorlari bilan tashkil etilgan davlat unitar korxonalari va muassasalari bundan mustasno);
 tanlov taklifida ko‘rsatilgan har bir transport vositasiga transport vositasining ro‘yxatdan o‘tkazilganligi to‘g‘risidagi guvohnoma (texnik pasport, texnik talon) nusxasi;
 chiqindi tashish mashinalari harakatini real vaqt rejimida avtomatlashtirilgan kuzatish tizimi (GPS)ni joriy qilish va unga xizmat ko‘rsatish yuzasidan shartnoma nusxasi;
 ishlab chiqarish bazasi (avtopark, garaj)ning ijara shartnomasi nusxasi (agar xususiy ishlab chiqarish bazasi mavjud bo‘lmasa).
 14. Tanlov taklifi elektron tanlov ishtirokchilari tomonidan ushbu Nizomga 4-ilovaga muvofiq shaklda “E-auksion” elektron savdo platformasi orqali taqdim etiladi.
 15. Tanlov takliflarini baholash va elektron tanlov g‘olibini aniqlash ushbu Nizomga 5-ilovaga muvofiq tanlov takliflarini baholash shakli bo‘yicha “E-auksion” elektron savdo platformasida avtomatik tarzda amalga oshiriladi.
 16. Buyurtmachi bayonnoma kelib tushgan kundan boshlab o‘n ish kun mobaynida elektron tanlov g‘olibi bilan 5 yildan kam bo‘lmagan muddatga maishiy chiqindilarni to‘plash va olib chiqib ketish xizmatlarini ko‘rsatish to‘g‘risida shartnoma tuzadi.
 17. Operator tomonidan elektron tanlov o‘tkazilmagan deb e’tirof etilganligi bo‘yicha xabarnoma kelib tushganda, buyurtmachi, tegishli ravishda Qoraqalpog‘iston Respublikasi va viloyatlar “Toza hudud” yoki Toshkent shahar “Maxsustrans” davlat unitar korxonalari bilan maishiy chiqindilarni to‘plash va olib chiqib ketish xizmatlarini ko‘rsatish to‘g‘risida shartnoma tuzishga haqli.
 18. Elektron tanlov g‘oliblari maishiy chiqindilarni to‘plash va olib chiqib ketish xizmatlarini ko‘rsatish to‘g‘risida shartnoma tuzilgan kundan boshlab besh ish kuni mobaynida qonunchilik hujjatlarida belgilangan tartibda maishiy chiqindilarni to‘plash va olib chiqish bo‘yicha xizmatlarni ko‘rsatishga kirishadilar.
 19. O‘zbekiston Respublikasi Ekologiya va atrof-muhitni muhofaza qilish davlat qo‘mitasining davlat ekologik nazoratini amalga oshiruvchi mansabdor shaxslari maishiy chiqindilarni to‘plash va olib chiqish bo‘yicha faoliyatning amalga oshirilishi yuzasidan doimiy nazoratni amalga oshiradilar.
 20. Ommaviy axborot vositalari, fuqarolarning o‘zini o‘zi boshqarish organlari, nodavlat notijorat tashkilotlari va O‘zbekiston Respublikasi fuqarolari qattiq maishiy chiqindilarni olib chiqish jadvalining bajarilishi, maxsus avtotransport vositasining belgilangan hududga o‘z vaqtida yetib kelishi va maishiy chiqindilarning olib ketilishi yuzasidan jamoatchilik nazoratini amalga oshiradilar.
 21. Ushbu Nizom talablari buzilishida aybdor bo‘lgan shaxslar belgilangan tartibda javob beradilar.